การใช้น้ำมันเชื้อเพลิงรอบ 4 เดือนของปี 2565 เฉลี่ยต่อวัน เพิ่มขึ้นจากช่วงเดียวกันของปีก่อน จากเศรษฐกิจเริ่มฟื้นตัว
นางสาวนันธิกา ทังสุพานิช อธิบดีกรมธุรกิจพลังงาน เปิดเผยภาพรวมสถานการณ์การใช้น้ำมันเชื้อเพลิงรอบ 4 เดือนของปี 2565 ระหว่างเดือนมกราคม-เมษายนที่ผ่านมา ว่า การใช้น้ำมันเชื้อเพลิงเฉลี่ยต่อวัน เพิ่มขึ้นเมื่อเทียบกับช่วงเดียวกันของปีก่อนร้อยละ 11.2 เนื่องจากเศรษฐกิจเริ่มฟื้นตัว โดยการใช้กลุ่มดีเซลเพิ่มขึ้นร้อยละ 15.7 เฉลี่ยอยู่ที่ 77.28 ล้านลิตรต่อวัน น้ำมันอากาศยานเชิงพาณิชย์(Jet A1) เพิ่มขึ้นร้อยละ 48.8 เฉลี่ยอยู่ที่ 7.22 ล้านลิตรต่อวัน เนื่องจากการผ่อนคลายมาตรการการบินและการเดินทางเข้า-ออกประเทศน้ำมันเตาเพิ่มขึ้นร้อยละ 17.2 LPG เพิ่มขึ้นร้อยละ 9.3 เฉลี่ยอยู่ที่ 17.77 ล้านกิโลกรัมต่อวัน น้ำมันก๊าดเพิ่มขึ้นร้อยละ 4.0 ขณะที่การใช้ NGV ทรงตัวในระดับเดิม เฉลี่ยอยู่ที่ 3.29 ล้านกิโลกรัมต่อวัน ส่วนปริมาณการใช้กลุ่มเบนซินลดลงร้อยละ 3.9 เนื่องจากราคาที่อยู่ในระดับสูง โดยการใช้น้ำมันกลุ่มเบนซินเฉลี่ยอยู่ที่ 29.60 ล้านลิตรต่อวัน ลดลงจากช่วงเดียวกันของปีก่อน ร้อยละ 3.9 สำหรับการนำเข้าน้ำมันเชื้อเพลิง เฉลี่ยอยู่ที่ 1,018,628 บาร์เรลต่อวัน เพิ่มขึ้นร้อยละ 11.4 จากช่วงเดียวกันของปีก่อน ความต้องการใช้ในประเทศที่สูงขึ้น โดยมูลค่าการนำเข้าน้ำมันดิบเพิ่มขึ้นมาอยู่ที่ 96,646 ล้านบาทต่อเดือน เพิ่มขึ้นร้อยละ 96.5 มูลค่าการนำเข้าที่สูงขึ้นนี้เป็นผลมาจากราคาน้ำมันที่สูงขึ้นและเงินบาทที่อ่อนค่าลงในช่วงที่ผ่านมาของปี 2565 สำหรับการนำเข้าน้ำมันสำเร็จรูป น้ำมันเบนซินพื้นฐาน น้ำมันดีเซลพื้นฐาน น้ำมันเตา น้ำมันอากาศยาน และ LPG เพิ่มขึ้นมาอยู่ที่ 66,938 บาร์เรลต่อวัน คิดเป็นมูลค่าการนำเข้ารวม 5,801 ล้านบาทต่อเดือน ส่วนการส่งออกน้ำมันสำเร็จรูปทั้งน้ำมันเบนซิน น้ำมันดีเซล น้ำมันเตาน้ำมันอากาศยาน น้ำมันก๊าด และ LPG ปริมาณส่งออกลดลงร้อยละ 8.6 อยู่ที่ 155,522 บาร์เรลต่อวัน แต่มูลค่าส่งออกเพิ่มขึ้น ร้อยละ 70.2รวม 17,464 ล้านบาทต่อเดือน